大河赋
成公绥 (WeiJin)
览百川之宏壮兮，莫尚美于黄河！潜昆仑之峻极兮，出积石之嵯峨。登龙门而南游兮，拂华阴与曲阿。淩砥柱而激湍兮，逾洛汭而扬波。体委蛇于后土兮，配灵汉于穹苍。贯中夏之畿甸兮，经朔狄之遐荒。历二周之北境兮，流三晋之南乡。秦自西而启壤兮，齐据东而画疆。殷徒涉而求固，卫迁济而遂强。赵决流而却魏，嬴引沟而灭梁。思先哲之攸叹，何水德之难量！气蓬勃以雾蒸。乘高赴下，绝没长奔。驰会五户，旁达三门。鳣鲤王鲔，春暮来游。灵图授箓于羲皇。善尼父之不济，寻方叔之远迹；懿吴起之谠言，大泛舟之兴役。